# NÁRODNÁ RADA SLOVENSKEJ REPUBLIKY

**V. volebné obdobie**

**––––––––––––––––––––––––––––––––––––––––––––––––––––––––––––––-**

# 237

# VLÁDNY NÁVRH

**na skrátené legislatívne konanie o vládnom návrhu zákona, ktorým sa mení a dopĺňa zákon č. 572/2004 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov**

Predkladá sa na schválenie návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 572/2004 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov.

Na základe čl. 11 (Vnútroštátne vykonávacie opatrenia) smernice EP a R 2003/87/ES o vytvorení systému obchodovania s emisnými kvótami skleníkových plynov v spoločenstve musia členské štáty do 30.9.2011 zverejniť a zaslať Komisii **zoznam zariadení** na svojom území, na ktoré sa vzťahuje táto smernica, ako aj každé **bezodplatné pridelenie** kvót každému zariadeniu na svojom území vypočítané podľa pravidiel uvedených v článku 10a ods. 1a článku 10c tejto smernice.

Na to, aby mohli členské štáty tento zoznam a pridelenie kvót predložiť, musia povinní účastníci schémy obchodovania zaslať **riadne podložené údaje** potrebné k výpočtu bezodplatného pridelenia emisných kvót a **výpočet svojej bezodplatnej alokácie** (článok 7 rozhodnutia Komisie určujúceho prechodné pravidlá spoločenstva pre harmonizované bezodplatné pridelenie emisných kvót podľa článku 10a smernice 2003/87/ES) .

Tieto údaje musia byť nezávisle overené (článok 8 vyššie uvedeného rozhodnutia Komisie), čo znamená, že ich musí overiť oprávnený overovateľ. V prípade nových sektorov, ktoré budú do schémy obchodovania zaradené napríklad výroba hliníka, chemický priemysel, musí najprv Ministerstvo životného prostredia Slovenskej republiky overovateľov pre tieto oblasti vybrať, vyškoliť a vyskúšať a na základe skúšok v správnom konaní rozhodnúť o pridelení oprávnení na túto činnosť.

Keďže ide o úplne nový spôsob výpočtu bezodplatnej alokácie na základe údajov o výrobe a na základe referenčných úrovní, musia mať povinní účastníci dostatočný čas na zber údajov na úrovni častí prevádzok, čo je náročná činnosť v prípade zložitejších výrobných prevádzok, na rozdiel od výpočtu v predchádzajúcom obchodovacom období, keď s brala do úvahy historická úroveň emisií skleníkových CO2.

Prevádzkovatelia leteckej dopravy musia podať žiadosť na Ministerstvo životného prostredia Slovenskej republiky o bezplatné pridelenie emisných kvót do 31.3.2011 (čl. 3e ods. 1 smernice EP a R 2003/87/ES o vytvorení systému obchodovania s emisnými kvótami skleníkových plynov v spoločenstve) ministerstvo ich musí skontrolovať, schváliť monitorovací plán v spolupráci s Slovenským hydrometeorologickým ústavom a zaslať Európskej Komisii do 30.6.2011 (čl. 3e ods. 2 smernice EP a R 2003/87/ES o vytvorení systému obchodovania s emisnými kvótami skleníkových plynov v spoločenstve).

Povinní účastníci sú do schémy obchodovania s emisnými kvótami zaradení na základe vydaného povolenia na vypúšťanie skleníkových plynov. V prípade nových sektorov (vyššie uvedených), na to aby títo povinní účastníci mohli dostať emisné kvóty podľa alokačného plánu, musia mať vydané povolenie do 31.6.2011, inak budú považovaní za nových účastníkov a kvóty sa im budú prideľovať z rezervy (podľa čl. 3 písm. a) vyššie uvedeného rozhodnutia Komisie). Ak nebudú mať vydané povolenia do 31.3.2011, je pravdepodobná situácia, že rezerva nebude dostačujúca a kvóty si budú kupovať na burze a dostanú sa do konkurenčne nevýhodnej situácie oproti ostatným konkurentom mimo SR, čo bude výrazne sťažovať ich hospodárenie.

Spôsob a procedurálny postup výpočtu ustanovuje vyššie citované Rozhodnutie Komisie určujúce prechodné pravidlá spoločenstva pre harmonizované bezodplatné pridelenie emisných kvót podľa článku 10a smernice 2003/87/ES, ktoré bolo prijaté na úrovni Komisie 15.12.2010.

Na základe vyššie uvedeného je potrebné dodržať nižšie uvedený harmonogram postupných krokov na to, aby povinným účastníkom schémy obchodovania boli vypočítané a schválené bezodplatne pridelené emisné kvóty v  odhadovanej ročnej výške 34,5 milióna EUA, čo predstavuje ročnú hodnotu 517,5 milióna EUR (15,6 miliardy SKK) pri cene 15 EUR/EUA. Ak SR tento proces nezvládne, hrozí to, že spoločnosti si kvóty budú musieť kupovať na burze, čo bude pre väčšinu z nich likvidačné. To znamená obrovské hospodárske škody nielen vo forme príjmov súkromných spoločností, ale pre štát najmä vo vzraste nezamestnanosti a s tým spojených výdavkov, znížení výberu daní, znížení odvodov do Sociálnej a zdravotných poisťovní. Ide o všetky významné slovenské spoločnosti, v ktorých prebiehajú energeticky náročné výrobné procesy: papierne a celulózky, železiarne a oceliarne, tehelne, sklárne, hlinikárne a zlievarne, cementárne a vápenky, magnezitky, teplárne, letecká doprava, výrobcovia minerálnej vlny, výrobcovia automobilov, inými slovami, kostra slovenského hospodárstva.

|  |  |  |
| --- | --- | --- |
| Činnosť | Zodpovedný subjekt | Termín |
| Podanie žiadosti o vydanie povolení pre nové sektory | budúci povinní účastníci schémy obchodovania | 31.3.2011 |
| Vydanie povolení na vypúšťanie skleníkových plynov pre nové sektory | obvodný úrad životného prostredia | 30.6.2011 |
| Podanie žiadosti na MŽP SR o bezplatné pridelenie emisných kvót | Prevádzkovateľ leteckej dopravy | 31.3.2011 |
| Kontrola žiadosti, schválenie monitorovacieho plánu, zaslanie Európskej Komisii | MŽP SR | 30.6.2011 |
| Školenie, skúšky a vydanie oprávnení overovateľom pre nové sektory | oprávnení overovatelia, MŽP SR | marec - apríl 2011 |
| Zber údajov, výpočet bezodplatnej alokácie na rok 2013 | terajší a budúci povinní účastníci schémy obchodovania | marec - apríl 2011 |
| Overenie údajov a výpočtu, zaslanie MŽP SR | oprávnení overovatelia, terajší a budúci povinní účastníci schémy obchodovania | máj - jún 2011 |
| Kontrola výpočtu údajov a zaslanie Európskej Komisii | MŽP SR | august -september  2011 |

Dôvodom súčasného oneskoreného predloženia vládneho návrhu zákona je, že predchádzajúca vláda tento návrh zákona, ktorý bol zaradený na jej rokovania v januári 2010 neprerokovala a nepostúpila na ďalšie ústavné prerokovanie, na základe čoho už Európska komisia zaslala Slovenskej republike tri výzvy ( 2 formálne oznámenia a 1 odôvodnené stanovisko) za nesplnenú transpozíciu smerníc, ako aj tá skutočnosť, že predchádzajúca vláda zrušila Ministerstvo životného prostredia Slovenskej republiky, ktoré opätovne bolo zriadené až od 1. novembra 2011.

Z uvedených dôvodov vláda Slovenskej republiky schválila podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 572/2004 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov.

V Bratislave dňa 26. januára 2011

Iveta Radičová v. r.

predsedníčka vlády

Slovenskej republiky

József Nagy v. r.

minister životného prostredia

Slovenskej republiky